સત્સંગ હરિની કૃપા વિના સુલભ નથી. સત્સંગમાં જવાનો મોકો મળે તો સમજવું કે હરિકૃપા થઇ રહી છે. જો રામકૃપા-હરિકૃપા ન હોય તો દુર્લભમાં દુર્લભ એવો સત્સંગ સુલભ નથી થઇ શકતો. પૈસા આપવાથી સત્સંગ સુલભ નથી થતો. પદ-પ્રતિષ્ઠાથી સત્સંગ ક્યારેય સુલભ નથી થયો. સત્સંગ સુલભ થાય છે અમૂર્ત કૃપાથી. કૃપા મૂર્ત નથી હોતી અમૂર્ત હોય છે. કૃપાનો કોઈ સમય તમે નક્કી ન કરી શકો.રામકૃપા-હરિકૃપા નિરાકાર,અમૂર્ત,વ્યાપક,સર્વકાલીન છે. એ અષાઢી મેઘ નથી, બારમાસી મેઘ છે. કૃપા ક્યારે થશે એ ભૂલી જાઓ, થઇ રહી છે એને ઓળખો. ક્યાં થશે એ ભૂલી જાઓ, તમે જ્યાં હશો ત્યાં થશે.